b'\n_START_ARTICLE_\nLinnet & Laursen\n_START_PARAGRAPH_\nLinnet & Laursen var en dansk radiofabrik, der blev grundlagt i 1946 af Harald Linnet og Valdemar Hofman Laursen, der begge kom fra B&O. Ud over store radiomodtagere med god lyd, fremstillede man fra 1950 ogs\xc3\xa5 fjernsyn. Efter Poul Henningsens kraftige kritik af udseendet af danske radioapparater i 1956, begyndte fabrikken at lade arkitekter designe apparatkasserne. Fabrikken lukkede i 1965, kort efter man var begyndt at udvikle et farve-tv. _NEWLINE_LL var i mange henseender teknologif\xc3\xb8rende. og udviklede mange smarte l\xc3\xb8sninger undervejs, som siden blev kopieret af andre fabrikker. I 1956, til en stor radio og TV-udstilling i Forum, fremstilledes s\xc3\xa5ledes et TV-apparat, helt i gennemsigtigt plexiglas, men desuden til drift af et 12 volt bilbatteri. Dette apparat kom siden til Danmarks Tekniske Museum i Helsing\xc3\xb8r. LL havde ogs\xc3\xa5 en glorv\xc3\xa6rdig \xc3\xa6ra med fremstilling af transistorradioer, af hvilke den store model "Piccolo" k\xc3\xa5redes til verdens bedste._NEWLINE_Ogs\xc3\xa5 uden for den egentlige produktion udm\xc3\xa6rkede LL sig. De var muligvis de f\xc3\xb8rste, som alvorligt t\xc3\xa6nkte p\xc3\xa5 medarbejderne. S\xc3\xa5ledes ankom f\xc3\xb8rst i 1950\'erne en (\xc3\xa5rlig) k\xc3\xb8lebil med jule\xc3\xa6nder til medarbejderne, og ligeledes startede et \xc3\xa5rligt kunstprojekt med litografier (stentryk) af danske TV-sendemaster til alle._NEWLINE_Mange tidligere LL-medarbejdere kom videre ud i verden, heriblandt Anton Pedersen, som startede sit AP Radiotelefon med apparater til navnlig taxa-kommunikation, og herigennem f\xc3\xb8dtes ogs\xc3\xa5 forl\xc3\xb8berne for vore dages mobiltelefon. V\xc3\xa6sentlige dele af LL\'s historie er beskrevet i Tv-serien "Kr\xc3\xb8niken", hvortil ogs\xc3\xa5 er taget samtidige elementer fra andre af de dengang omkring 50 danske radio- og TV-fabrikker.'